Både De Konservative og SF står til at vinde mandater i Nordjyllands Storkreds. De to konservative ministre, justitsminister Lene Espersen og trafikminister Jacob Axel Nielsen, sidder sikkert på deres mandater i Nordjyllands Storkreds, De Konservative får to kredsmandater, og ser også ud til at få et tillægsmandat i storkredsen. hvilket vil give partiet en fremgang på et mandat. Hos SF er fremgangen sikker, partiet får to kredsmandater mod et enkelt i 2005, og det giver højst sandsynligt genvalg til uddannelses- og socialordfører Pernille Vigsø Bagge. Det andet mandat vil formentlig gå til Karl Bornhøft eller Karen Touborg, der er datter af partiets fødevare- og kommunalordfører, Kristen Touborg. Både Socialdemokraterne og Dansk Folkeparti ser ud til at holde skansen i kredsen. Den populære socialdemokratiske formand i Region Nordjylland, Orla Hav kan dog være temmelig sikker på at udskifte formandsstolen i det nordjyske med en plads i Folketinget. Med fem kredsmandater - et enkelt mindre end i 2005 - til Socialdemokraterne i Danmarks nordligste storkreds er den populære regionsformand sikret en plads i det nye Folketing. Også partiets nuværende boligordfører Bjarne Laustsen og Folketingsmedlemmerne Lene Hansen og Rasmus Prehn kan formentlig tage plads i Socialdemokraternes gruppeværelse på Christiansborg onsdag. Oveni er partiet ud til at høste et tillægsmandat i storkredsen. Også for Dansk Folkeparti er der status quo i storkredsen, og med to kredsmandater er arbejdsmarkedsordfører Bent Bøgsted og Anita Knakkergaard formentlig sikre på genvalg. Partiet ser også ud til at få et tillægsmandat, og hvis det holder er Rikke Karlsson, der i en periode har været stedfortræder i Folketinget, et godt bud på et nyt folketingsmedlem. Venstre mister mindst et mandat i kredsen, og får fire kredsmandater. I kampen om kontorerne på Christiansborg står Torsten Schack Pedersen, Tina Nedergaard og Birgitte Josefsen formentlig stærkt. Partiet ser dog også ud til at få en enkelt tillægsmandat i kredsen og ender dermed på fem mandater mod seks i 2005. Den tidligere partileder Marianne Jelved kan formentlig også vende tilbage til sit kontor, men hun bliver ene om at repræsentere De Radikale i Nordjylland, hvor partiet mister et mandat. Hun sidder dog på et tillægsmandat, og det er endnu ikke helt sikkert, hvordan disse mandater fordeler sig. Ny Alliance får ikke nogle mandater i Nordjylland, og dermed er det et farvel til Folketinget for den tidligere Venstre-kvinde Inge-Lene Ebdrup.

Referat:
Der er fremgang til SF i det nordjyske, og også de konservative ser ud til at vinde et mandat i storkredsen. V mister et mandat, mens DF og S holder stand.